
JANICE MAYNARD

HVA HJERTET VIL HA

Oversatt av Lena M. Bakke

Miniserie: I fedrenes spor


Familiefeider, rivaliserende rancher og vill kjærlighet – i Texas løper de hete følelsene gjennom generasjoner. Dette er første del i miniserien I fedrenes spor.

Janice Maynard er en bestselgende forfatter, kjent fra USA TODAY, og hun har elsket bøker og det å skrive siden hun var liten. Etter drøssevis med avslag, fikk hun til slutt solgt sitt første manuskript. Siden har hun skrevet over femti bøker og fortellinger. Janice bor i Tennessee sammen med ektemannen sin, Charles. De elsker å gå tur sammen, reise og å tilbringe tid sammen med familien.


Til alle helsearbeidere

som har støttet oss.

Takk for engasjementet deres! 


1

Cammie Wentworth gikk ut gjennom glassdørene fra Royal Memorial Hospital. Ute på fortauet pustet hun lettet ut og trakk inn den deilige oktoberluften. Yndlingsmåneden hennes lå an til å bli den beste måneden noensinne. Hardt arbeid og målbevissthet ga endelig resultater.

Hun var tjueåtte, og det var på tide at hun fant sin plass i livet. Møtet hun akkurat hadde hatt, med sykehusadministratorer og leger, hadde gjort henne søvnløs den siste uken. Hun hadde fryktet at de kanskje syntes hun var for ung og uerfaren. Tross alt hadde faren hennes startet en helt ny veldedighetsstiftelse og oppnevnt sin eneste datter til direktør.

Noen mennesker mislikte nepotisme. Men toppledelsen ved Royal Memorial hadde vært entusiastisk over Cammies presentasjon, kanskje fordi faren hennes skulle gi en stor haug penger til en veldig god sak. Hun var fast bestemt på å holde på engasjementet og entusiasmen deres.

Å være målrettet fungerte bra i forretningsverdenen, men uheldigvis var det vanskeligere å løse de personlige problemene hennes.

1) Overbevise den lenge fraværende broren, Rafe, om å komme hjem 

2) Utforske assistert befruktning eller adopsjon for å bli mamma

3) Slette minnet om Drake Rhodes og de intense blå øynene hans

Hun jobbet med de to første, men det siste var frustrerende umulig. Selv etter to år gjorde bruddet med Drake vondt. Heldigvis jobbet han i seks måneder på andre siden av verden, i Sydney i Australia. Hun håpte gale kenguruer hoppet ut av bushen og spiste ham levende.

Den blodtørstige fantasien fikk henne til å smile igjen.

Drake var gammel historie. De ønsket forskjellige ting.

Hun rettet på skuldervesken, snudde seg mot parkeringsplassen og løp rett inn i en hard vegg av en mann. Da hun vaklet, grep varme hender skuldrene hennes. «Beklager», sa han. Og så kikket begge på hverandre. Cammie ble sjokkert.

«Drake?» Hun ristet på hodet og lurte på om stresset med sykehusmøtet hadde gjort henne gal. «Hva gjør du her?»

Han var like kjekk som alltid, hengslete og slank, med tykt, svart hår og selvsikkert ganglag. Hun fikk en synkende følelse.

Hjertet, som hun hadde trodd at nesten var helbredet, sprakk igjen.

*

Drake Rhodes var helsikes sjokkert, men prøvde å la være å vise det. Skjebnen måtte teste ham. Han hadde knapt vært tilbake i Royal et halvsekund, og allerede støtte han på Cammie? Han visste ikke om han var sint eller opprømt eller begge deler.

«Hallo, Cam.» Cammie Wentworth var praktfull i solskinnet. Den lyse huden virket nesten gjennomsiktig, og de lange, røde lokkene glinset i gylne striper. Han husket hvordan det var å elske med den høye, velskapte kroppen.

Grønne øyne stirret mistenksomt på ham. «Jeg stilte et spørsmål.»

Han ristet på hodet for å riste av seg minnene. «Blindtarmen til Ainsley sprakk.»

«Å, nei.»

«Hun vil heldigvis klare seg. Stesøsteren min har for vane å forstyrre livet mitt.» Han sa det med et smil. Cammie kjente til historien om hvordan Drake ble Ainsleys verge da hun ble foreldreløs for sju år siden. Ainsley hadde vært femten, Drake bare tjueto. «Jeg skulle akkurat opp for å se til henne.»

Cammie var kjølig. «Jeg skal ikke oppholde deg.»

Hun sa ikke hyggelig å treffe deg eller hvordan har du det? Cammie likte ham ikke, og det var veldig forståelig. Men den lunkne reaksjonen gjorde ham allikevel trist.

Han grep armen hennes. «Jeg følger deg til bilen så kan du kanskje fortelle hvorfor du er her.»

Cammie rev seg løs. «Det er fullt dagslys. Ainsley venter på deg. Jeg trenger ingen eskorte.»

«Bare si ja.» Han visste ikke hvorfor han presset på. Men dette var kanskje den eneste sjansen til å gjenopprette forbindelsen med Cammie og se om hun hadde kommet over den brutale avvisningen hans.

Cammies stotrende tilståelse to år tidligere, om at hun ville ha barn, hadde vært som en kald dusj. Hva om et kondom sprakk? Hva om annen beskyttelse sviktet? Tanken på å måtte oppdra enda et barn, skremte vettet av ham. Ainsley hadde krevd så mye av ham, men heldigvis var hun voksen nå. Han var fri igjen.

Allikevel var han glad for å treffe igjen Cammie.

Ekskjæresten prøvde tydeligvis å overse ham, for hun gikk raskt foran ham gjennom den fulle parkeringsplassen. Plutselig stoppet hun. «Dette er en labyrint. Jeg kunne ha sverget på at jeg parkerte på denne raden.»

«Den store pickupen på enden blokkerer utsikten. Du kan vel prøve låseknappen på bilnøkkelen?»

Cammie skar en grimase. «Hva skulle jeg gjort uten en stor, sterk mann som gir meg råd?» Hun pekte og trykte. Ja, de var på rett sted. Da de rundet det store kjøretøyet, skjedde to ting samtidig. Drake hørte en baby gråte, og han så noe på Cammies bilpanser.

Ikke noe. Noen. En veldig ulykkelig baby i et barnesete. «Hva i helvete?»

Cammie gikk forsiktig nærmere bilen. «Er dette en spøk?» De så seg rundt etter barnets mor eller far.

Drake rynket pannen. «Heller begynnelsen på en svindel. Jeg har hørt om slike situasjoner. Noen dukker opp og ber om penger. Eller anklager deg for kidnapping.» Kanskje var det derfor han hadde insistert på å følge henne. Kanskje han var på rett sted til rett tid.

*

Cammie ønsket seg så inderlig en baby. Hun hadde tenkt seriøst på det i fem år.

Men hun hadde ikke forventet at en skulle dale ned fra himmelen.

Hun gikk forsiktig mot bilen og barnet. Babyen hylte høyere. Selv om hun hadde sterke morsinstinkter, begynte hun å bli litt panisk. Men det skulle hun ikke vise Drake.

Hun ga ham et raskt blikk. «Jeg mener alvor», sa hun. «Du burde gå.» Raskt låste hun opp bilen og slengte inn vesken. Ettersom hun kom rett fra sykehuset, grep hun håndsprit og vasket hendene. Deretter begynte hun å løsne stroppene som holdt barnet fast i setet.

Drake sto altfor nært og fulgte med på alt hun gjorde. «Du burde ikke løfte den opp. Du kan bli holdt ansvarlig.»

«Ikke den», sa hun. «En baby.»

«Jeg ser det …»

Den lille kroppen var varm. Ansiktet var rødt. Hun så at Drake fant frem mobilen. «Hva gjør du?»

Han hevet et øyenbryn. «Ringer 911?»

«Akkurat. Beklager. Jeg er litt forvirret.»

«Da er vi to.»

Cammie gjettet at babyen var en gutt. Pyjamasen hans var blå- og hvitrutete. En matchende lue beskyttet hodet. «Hei, der, sukkerklumpen», hvisket hun og håpet at han skulle roe seg. Da hun løftet ham opp, fortsatte hun å snakke lavmælt og mildt. «Du er så skjønn, vet du det? Det er greit for gutter å være skjønne, jeg lover.»

Drake snøftet, men sa ingenting. Han ventet på svar på telefonen.

Cammie la babyen mot brystet og ble lettet da hylene dempet seg. Han var varm og solid i armene hennes. Det var umulig å vite sikkert, men hun antok at barnet var en måned gammelt, kanskje seks uker. Han hadde svarte øyne og svarte krøller. Det var som blikket var låst på henne, men kanskje innbilte hun seg det bare.

Alltid når hun fantaserte om en baby, så babyen ut som Drake. Dumt, Cammie. Virkelig dumt …

Nå som den umiddelbare krisen var over, visste hun at hun snarest måtte finne familien hans. Så små babyer spiste ofte. Det var ingen stelleveske der, ingen lapp med instruksjoner. Situasjonen var så umulig at hun nok en gang trodde at noen lurte henne. Det var i så fall en dårlig spøk.

Heldigvis ble det endelig resultater av Drakes samtale. 911-betjenten var profesjonell og kastet ikke bort noe tid. Da samtalen var over, lente Cammie seg mot bilen, mens Drake sto der, distansert og stille.

Nå som barnet hadde sluttet å gråte, kunne hun konsentrere seg om hvor deilig han var. Den lille gutten luktet babylotion og alle de andre herlige duftene som omga en nyfødt. Når hun fokuserte på gutten, kunne hun late som hun overså Drake.

Hun kastet et blikk på mannen som hadde knust hjertet hennes. «Du bør gå. Jeg håndterer dette.»

Drake ble stående. «Jeg forlater deg ikke.»

Babyen ble urolig. Cammie la ham mot skulderen, holdt ham om hodet og gikk frem og tilbake. Kanskje kroppsvarmen og bevegelsen hennes ville berolige ham. Men en tom mage ville ikke være lett å roe.

Heldigvis kom politiet raskt.

Politibetjenten var en kvinne. Hun var latinamerikansk, høy, slank og mørk. Faktisk kunne hun ha vært barnets mor.

Cammie klemte barnet inntil seg. «Takk for at dere kom», sa hun. «Jeg heter Cammie Wentworth. Dette er Drake Rhodes. Vi visste ikke hva annet vi skulle gjøre enn å ringe politiet.»

«Jeg er Haley Lopez. Fortell hva som skjedde.»

Historien var kort. Cammie fortalte alt hun visste. «Jeg tror han begynner å bli sulten.» Drake sa ingenting, men han virket bekymret.

Politibetjenten nikket. «Ta det med ro. Jeg får raskt tak i barnevernet.»

Mens Lopez snakket i telefonen, kom enda en kvinne ut av bilen. Hun hadde ikke noe politiskilt, men et skilt hang rundt halsen hennes. «Hei», sa hun. «Jeg er Sierra Morgan. Jeg sitter på med politibetjent Lopez for å bli bedre kjent med Maverick County.» Sierra var kort, med langt blondt hår og grønne øyne. «Jeg hørte noe om en baby?»

«Han er ikke min», sa Cammie. «Jeg fant ham på bilen min. Har dere hatt en travel morgen i Royals skumle gater?»

Sierra smilte da blikket hennes gled til Drake. «La oss bare si at en forlatt baby er det mest interessante i dag.»

«Er du en politibetjent under utdannelse?» spurte Drake.

«Aldri i verden», sa Sierra. «Jeg er journalist for America-magasinet.» Hun pekte på skiltet rundt halsen sin. «Jeg er her i Royal for å skrive en artikkel om den kommende gallamiddagen og tiårsjubileet for at Texas Cattlemanʼs Club endelig slapp inn kvinner.» Hun rynket på nesen. «Seriøst? Bare ti år? Det er ganske trist.»

Drake nikket. «Forandring skjer sakte her. Blir du her lenge nok, vil du se det.»

Cammie var ikke Drakes kjæreste lenger, men ble allikevel litt sjalu. Drake og Sierra fant tonen litt for raskt.

Sierra snudde seg mot Cammie. «Her er visittkortet mitt. Kanskje ender jeg opp med å skrive en liten artikkel om denne gullklumpen.»

Cammie tok motvillig imot kortet. America var en nasjonal publikasjon. I en tid der magasiner ble stadig sjeldnere, fikk du fortsatt kjøpt America i papirformat. Men allikevel ville ikke Cammie at babyen skulle være fokuset i en sladderhistorie.

«Takk», sa hun. «Men jeg tror neppe det er noen historie.»

«En kan aldri vite.»

Politibetjenten avsluttet samtalen og kom tilbake. «Beklager. Det tok lengre tid enn forventet. Det har vært en stor bilulykke på motorveien. Så snart jeg får på plass barnesetet i bilen, er jeg og denne lille gutten på vei.» Ansiktsuttrykket hennes ble merkelig. «Kan jeg holde ham litt? Jeg elsker babyer.»

Cammie overrakte henne motvillig babyen. «Har du egne barn?»

Politibetjent Lopez ristet på hodet og stirret lengselsfullt ned på den lille gutten. «Nei, men jeg har noen nieser og nevøer.»

Da Cammie hadde babyen i armene igjen, ringte politibetjenten stasjonen og oppdaterte dem angående situasjonen. Cammie lurte på flere ting angående barnevernsprosedyren. Hun klemte babyen inntil seg, urolig fordi alt skjedde så raskt.

*

Drake kunne se at Cammie var urolig. For to år siden hadde hun fortalt ham at hun ønsket seg barn, og dette merkelige sammentreffet var foruroligende. Til det motsatte var bevist, ville han anta at Cammie trengte støtte.

Han så henne trekke pusten dypt med blikket festet på Haley Lopez. «Jeg vil beholde ham», sa hun. «Til moren eller faren hans blir funnet.»

Politibetjenten ristet på hodet. «Beklager. Vi har en protokoll å følge. Vi bruker godkjente fosterforeldre. Jeg kan ikke bare gi deg ham.»

Cammie var blek, nesten på gråten. «Men betyr det ingenting hvem som har ham nå?»

Merkelige følelser fylte Drakes bryst. Vemod. Forvirring. Vantro. Først Ainsley, nå dette.

Universet ga ham tydeligvis en sjanse til å gjøre opp for syndene sine. Og en liten djevel i ham påpekte hvor hyggelig det ville være med Cammie i nærheten.

Han kremtet. «Politibetjent Lopez, jeg er godkjent fosterforelder i Texas. Jeg ble det da jeg overtok ansvaret for min stesøster, Ainsley, for sju år siden. Hvis Ms. Wentworth er villig, kan jeg gjerne bli guttens fosterforelder.» Han ga Cammie et megetsigende blikk. «Men Ms. Wentworth vil måtte flytte inn hos meg og faktisk ta seg av barnet.»

Politibetjent Lopez hevet øyenbrynene. «Det virker mye å be om.»

Cammie glodde olmt på Drake. «Mr. Rhodes og jeg kjenner hverandre.» Øynene hennes var store, og hun gnagde på underleppen mens hun vurderte tilbudet hans. «Du bor ikke engang her nå, Drake. Hvordan skulle dette fungere?»

Han snakket til de tre kvinnene samtidig. «Min stesøsters blindtarm har sprukket. Jeg har kommet hjem til Royal for å sjekke at det går bra med henne. Som Cammie vet, tilhører huset hvor Ainsley bor, meg. Cammie og babyen må gjerne bo der. Ainsley blir på sykehuset i flere dager. Når hun er helt frisk igjen, drar jeg tilbake til Australia. Innen da har vi sikkert funnet babyens foreldre.»

Haley Lopez nikket. «Jeg tror det kan fungere. Jeg vil trenge litt informasjon fra deg, Mr. Rhodes. Kan du komme bort til bilen?»

Da Drake fulgte politibetjenten til bilen, holdt han øye med Cammie. Hun var helt oppslukt av babyen. Det rev i skyldfølelsen hans igjen. Han visste at han hadde såret henne. Men hva annet kunne han ha gjort? De var så totalt forskjellige.

Cammie var myk og moderlig og omsorgsfull. Drake var … ikke det.

Men nå hadde han muligheten til å dempe litt av skyldfølelsen. Ved å hjelpe Cammie i denne situasjonen, kunne han få syndsforlatelse og forhåpentligvis gjøre henne glad.

Faren var at han kunne såre henne igjen. Og det var like ille å huske hvor sterkt han hadde begjært henne, selv da han slo opp.

Kunne han styre seg selv? Kunne han motstå trangen til å bli sugd inn i Cammies sfære igjen?

Han ville aldri ha barn. Og dermed kunne han ikke få Cammie.

Å være nær henne igjen ville være tortur.

Han ga politibetjenten personnummeret sitt og ventet mens hun tastet inn informasjonen hans og snakket med barnevernet. Snart var alt i orden.

Da han og Lopez nærmet seg Cammie, stirret hun håpefullt på dem. Tidligere hadde Drake vært ekspert på å kvele den slags håp. Men ikke nå.

Å se henne med en baby i armene, fikk hjertet til å trekke seg sammen. Det var dette Cammie ønsket seg. Men det virket ekstremt risikabelt. Drake ville få betale for syndene sine med et kortvarig eksperiment. For en gangs skyld skulle han gjøre Cammie glad. Han skyldte henne i det minste det. Kjønnsdriften hans likte tanken veldig godt. Drake og Cammie under samme tak.

Haley Lopez smilte til Cammie. «Er du sikker på dette, Ms. Wentworth? Nyfødte kan være veldig krevende.»

Cammie rettet seg opp. «Jeg vil gjøre det. Noen la denne babyen på bilen min. Det gir meg et slags ansvar. Dessuten blir det nok bare kortvarig.»

Politibetjenten nikket. «Jeg tror du har rett. Men ikke skap for sterke bånd. Jeg har sett fosterforeldre sørge.»

«Jeg vet at han ikke er min», sa Cammie.

Drake strøk babyen over håret, motvillig sjarmert. «Hva skal du kalle ham? Han reagerer neppe på hei, du.»

Cammie lo. De grønne øynene glitret da hun møtte blikket hans. «Vel, hva med Nurket?»

Haley Lopez smilte. «Jeg liker det.»

Cammie kikket utfordrende på Drake. «Hva mener du?»

Han stakk hendene i lommene. Trangen til å berøre babyen igjen var foruroligende. «Gjør som du vil», sa han og trakk på skuldrene.

Cammies vakre smil bleknet.

Hun snudde seg mot politibetjenten. «Kan jeg dra? Jeg gir deg et av visittkortene mine.»

Haley Lopez nikket. «Jeg tror du bør dra. Så raskt som mulig. Det ligger et supermarked og apotek over gaten fra sykehuset. De selger morsmelkerstatning.». Hun kikket på Drake. «Vil du hjelpe henne hjem og på plass?»

Han fisket frem en nøkkelring og ga en nøkkel til Cammie. «Her er en ekstranøkkel. Finn deg selv til rette. Mrs. Hampton var der i morges.» Han kikket på Haley. «Husholdersken tar seg av huset mitt og ranchen utenfor byen.» Blikket hans gikk til Cammie igjen. «Ainsleys soverom er i overetasjen. Du og babyen kan ta gjesterommet i første etasje.»

Hvorfor følte han at han måtte forklare hvorfor han ikke ble med henne? Det var Cammie som ville leke med babyen. Ikke han. «Jeg må se til stesøsteren min nå. Hun venter på meg. Jeg kan kjøpe litt mat på vei hjem.»

Politibetjent Lopez nikket. «Høres ut som en plan.»

Drake gned seg over nakken og lurte på hvorfor han følte seg så dårlig da han så Cammies tomme ansikt. «Send meg en melding hvis du trenger noe, Cammie. Nummeret er det samme.»

«Babyen og jeg klarer oss. Takk for at du ordnet alt.»

Hadde ordene hennes vært skarpere, kunne de ha skåret gjennom glass.

Drake kjente en spenningshodepine komme. Begikk han en forferdelig feiltakelse? Skulle han bli brent igjen? Det betød ingenting, for han skyldte henne dette. «Vi sees senere», brummet han før han strente mot sykehuset.

*

Cammie var nedtrykt da hun så Drake gå. Hun forsto at han måtte se til stesøsteren, men følte seg allikevel forlatt igjen. En idiotisk del av henne ville at Drake skulle være like opprømt over babyen som henne.

Etter at bilsetet var festet i bilen hennes, fulgte hun med da politibetjenten festet barnet. Haley pekte på brystbeltet. «Du må løsne dette før du tar ham ut.»

«Forstått.» Cammies hals var tørr. Hun var fristet til å gå til supermarkedet. Det var ikke så langt. Men det ville gå raskere med bil, og hun var sikker på at babyen måtte spise nå. Det lille ansiktet var rødt, og han klynket.

I butikken kastet hun ikke bort noe tid og ba en ekspeditør om hjelp.

Kvinnen var veldig hjelpsom. «Disse flaskene med morsmelkerstatning er klare til bruk. Du åpner bare korken, smokken er allerede sterilisert.»

Heldigvis. Cammie betalte for to sekspakker i tillegg til bleier, vaskeservietter og ny pyjamas, for det var alt hun klarte å bære. Samtidig kjøpte hun flere ting som skulle leveres til Drakes hus neste morgen.

Tilbake i bilen skrudde hun på klimaanlegget og skjøv setet så langt bak som mulig. Med babyen i venstre armkrok, åpnet hun en av flaskene og la smokken mot leppene hans. Hun ble så takknemlig da han åpnet munnen og begynte å suge grådig.

Selv om hun fokuserte på babyen, raste andre tanker gjennom hodet. Drake var tilbake i Royal. En merkelig blanding av glede og angst klemte til rundt hjertet. Han hadde tilbudt henne å bo hos ham.

Det var et lite mirakel. Eller en kommende katastrofe. Hun var ferdig med ham. Ikke sant?

Så hvordan forklarte hun sitringen i kroppen?

Etter at han hadde drukket halve flasken, la hun babyen mot skulderen og hørte heldigvis en stor rap. Samtidig gulpet han på den marineblå dressjakken hennes. Hun måtte huske å kjøpe kluter.

Den lille gutten fortsatte å spise da hun tilbød ham flasken igjen. Og den var nesten tom da øynene hans gled igjen, og han sloknet.

Cammie satt der og tenkte at hun hadde hatt flaks. Hva om han hadde vært allergisk? Hva om han bare hadde vært vant til brystmelk og ikke ville ha flaske?

Hun innså at hun fokuserte på babyen så hun slapp å tenke på å dra hjem til Drake. Innen hun ankom den veldig kjente adressen, var hun utmattet.

Selv om hun hadde tilbrakt mye tid her før, hadde det aldri vært på gjesterommet. Minnene gjorde henne het og urolig. Hun la babyen på sengen, sparket av seg skoene og ristet av seg jakken. Silkeblusen under var ermeløs, så hun følte seg umiddelbart kaldere.

Gjesterommet hadde en dobbeltseng. Hvis hun la puter langs den innerste kanten, kunne hun trekke teppet til side og la babyen sove ved siden av henne i natt. Det var ikke ideelt, men til hun fikk bestilt noe bedre, var det det beste hun fikk til.

Hun sank ned i en stol, beina føltes brått svake og ustø. Var hun gal? Hun ante ingenting om omsorgen for en baby.

Minnet om Drakes dypblå øyne da han tilbød seg å være fosterforelder, forvirret henne. Hvorfor hadde han gjort det? De hadde knapt møttes de to siste årene, og da kun på offentlige arrangementer hvor de hadde holdt seg på motsatt side av rommet. Det smertefulle bruddet hadde plaget henne.

Og Drake … hvem visste? Han var så gåtefull. Vennlig og omsorgsfull i det ene øyeblikket, distansert i det neste.

Mens hun grublet, sov babyen fredelig. Hvor var moren hans? Faren? Var det en sekstenåring et sted som ikke kunne håndtere morsrollen? Cammie var nesten tretti, men hun var allikevel redd. Denne korte erfaringen kunne muligens skremme henne fra å bli enslig mor. Uansett hvor gjerne hun ville ha en egen baby, ville hun kanskje oppdage at det ikke passet henne å være eneforelder.

Ettersom den lille gutten sov, bestemte Cammie seg for å lage en av de berømte gjørelistene sine. Denne ville bli omfattende. Hun trengte klær og toalettsaker fra sitt eget hjem. Pluss datamaskinen. Så måtte hun selvsagt kjøpe noe babyen kunne sove i. En babykurv ville klare seg inntil videre.

Klærne, sengetøyet og smokkene kunne hun kjøpe på nett. Med mindre smokker ikke lenger skulle brukes. Det måtte hun undersøke.

Selv om penger ikke egentlig var noe problem, var det mye mer fornuftig å bestille morsmelkerstatning og lære seg å blande den. På den annen side var dette en midlertidig situasjon, så for å bevare vettet, burde hun kanskje koste på seg ferdigblandet morsmelkerstatning.

Selv midt i de veldig praktiske tankene, trengte mer brennhete faktorer seg på. Drake Rhodes. Som sov rett ned i gangen fra henne. Tidligere hadde de ikke klart å holde hendene unna hverandre. De var i høyeste grad seksuelt kompatible. Drake var en mester i å gi nytelse, og hun gjorde det samme for ham.

I løpet av et atten måneders seksuelt forhold, hadde de vært så nær hverandre som to mennesker kunne være. Men det var Cammie som hadde skapt problemer. En regnfull høstkveld, da været utenfor var forferdelig, hadde Drake fyrt opp i peisen. De hadde bestilt mat på døren, kost seg med en intim middag og elsket foran de knitrende flammene.

Etterpå lå de i hverandres armer og snakket. Drake hadde fortalt om drømmen om å utvide konsulentfirmaet sitt … lengselen etter å reise verden rundt. Han var et forretningsgeni, og investeringsekspertisen hans var veldig ettertraktet.

Cammie hadde lyttet, og da han stilte henne et spørsmål, hadde hun vært ærlig. Hun hadde fortalt at hun alltid hadde drømt om å bli mor. At hun ville ha en familie. Røtter. Oppveksten hadde vært turbulent, for å si det mildt, og derfor likte hun tanken på det normale.

Den kvelden hadde ikke Drake sagt mye om avsløringen hennes, men i ukene som fulgte, merket hun at han trakk seg vekk. Han hadde plutselig fått det travelt. Han hadde reist mer.

Ettersom det skjedde så sakte, hadde ikke Cammie forstått det. Hun hadde merket at ting ikke var de samme, men visste ikke hvorfor. Til den dagen han fortalte henne at han ikke ville gifte seg eller ha barn.

Ordene hadde vært milde, men smerten var like vond. Cammie hadde flyktet fra dette huset og aldri sett seg tilbake.

Nå var hun her igjen. Med en baby. Dette var sannsynligvis hennes verste idé noensinne, men hun hadde forpliktet seg. Og hun var altfor smart til å la Drake Rhodes såre henne igjen.

